గట్టెం వెంకటేష్

గట్టెం వెంకటేష్ సూక్ష్మ కళాకారుడు. ఇతడు పెన్సిల్‌ ముల్లు, చిత్తుకాగితం, ఐస్‌ క్రీమ్‌ పుల్ల, సబ్బు బిళ్ల, అగ్గిపుల్ల, పంటిపుల్ల వంటి సూక్ష్మ వస్తువులపై కళాఖండాలను, పేర్లను చెక్కాడు.
విశేషాలు
ఇతని స్వస్థలం విశాఖపట్నం జిల్లా నక్కపల్లి మండలం చినదొడ్డిగల్లు. ఇతడు సూరిబాబు, సత్యవతి దంపతులకు 1996, మే 28న జన్మించాడు.  ఇతని తండ్రి రైతు. తల్లి గృహిణి. ఇతని ప్రాథమిక విద్యాభ్యాసం గౌతం మాడల్ స్కూలులో గడిచింది. 2019లో విశాఖపట్టణంలోని గీతం విశ్వవిద్యాలయంనుండి బ్యాచిలర్ ఆఫ్ ఆర్కిటెక్చర్‌లో పట్టా పుచ్చుకున్నాడు.  

చిన్నతనంలోనే సూక్ష్మ కళపై ఆసక్తి పెంచుకున్న వెంకటేష్ పెన్సిల్‌ ముల్లు, చిత్తుకాగితం, ఐస్‌ క్రీమ్‌ పుల్ల, సబ్బు బిళ్ల, అగ్గిపుల్ల, పంటిపుల్ల ఇలా కంటికి కనిపించిన ప్రతి వస్తువుతో అద్భుతాన్ని ఆవిష్కరించాడు. ఏకంగా 400కిపైగా కళాకృతులను రూపొందించి  100కు పైగా అవార్డులను తన ఖాతాలో వేసుకున్నాడు. వీటిలో గిన్నిస్ బుక్ ఆఫ్ వరల్డ్ రికార్డ్స్, లిమ్కా బుక్ ఆఫ్ రికార్డ్స్ కూడా ఉన్నాయి.  

ఇతడు న్యూయార్క్ నగరంలో ఉన్న ‘ది ఎంపైర్ స్టేట్ బిల్డింగ్’ని పంటిపుల్ల(టూత్ పిక్)పై చెక్కాలని నిర్ణయించుకుని 6 ఏళ్ల పాటు క‌ష్టప‌డి ఎట్టకేల‌కు దాన్ని మ‌లిచాడు. 18 మిల్లీమీట‌ర్ల పొడ‌వైన అత్యంత సూక్ష్మమైన ఆకృతిలో ‘ది ఎంపైర్ స్టేట్ బిల్డింగ్’ను పంటిపుల్లపై చెక్కాడు. ఈ సూక్ష్మ ఆకృతి వెంక‌టేష్‌ను గిన్నిస్ బుక్ ఆఫ్ వ‌ర‌ల్డ్ రికార్డ్స్‌లోకి ఎక్కించింది. 19 ఏళ్లవయసుకే ఇతడు ఈ రికార్డ్ సృష్టించడం విశేషం.

ఇతడు తన కళను ఇతరులకు నేర్పడానికి వర్క్‌షాపులను నిర్వహిస్తుంటాడు. ఇప్పటి వరకు 80 పాఠశాలలో 15000 విద్యార్థులకు సూక్ష్మకళలో శిక్షణ ఇచ్చాడు. ఇతడు వ్యర్థపదార్థాలనుండి అలంకరణ వస్తువులను తయారు చేయడం కూడా నేర్పిస్తుంటాడు. 

పురస్కారాలు
 2016లో స్కోర్‌మోర్ ఫౌండేషన్ వారిచే ప్రతిభా శిరోమణి పురస్కారం 
 2016లో లిమ్కా బుక్ ఆఫ్ రికార్డ్స్ - 48 గంటలలో ఖాళీ దారపు రీళ్ళతో 90 సెం.మీ.ల ఈఫిల్ టవర్ ప్రతిమను తయారు చేసినందుకు 
 2017లో గిన్నిస్ బుక్ ఆఫ్ వరల్డ్ రికార్డ్స్ - పంటిపుల్లపై 18 మి.మీ.ల పరిమాణంలో న్యూయార్క్ నగరంలోని ఎంపైర్ స్టేట్ బిల్డింగ్ నకలును చెక్కినందుకు
 2018లో భారత జాతీయ యువ పురస్కార గ్రహీతల ఫెడరేషన్‌చే రాష్ట్రీయ గౌరవ్ సమ్మాన్
 2018లో ఆంధ్రప్రదేశ్ రాష్ట్ర ప్రభుత్వంచే ఉగాది పురస్కారం
 జర్మనీలోని ఇంటర్నేషనల్ పీస్ యూనివర్సిటీ వారిచే గౌరవ డాక్టరేట్
 2019లో భారత ప్రభుత్వం యువజన వ్యవహారాలు క్రీడల మంత్రిత్వశాఖచే జాతీయ యువ పురస్కారం 
 వరల్డ్ రికార్డ్స్ ఇండియా - అగ్గిపుల్లపై సూక్ష్మశిల్పాన్ని చెక్కినందుకు 
 యూనిక్ వరల్డ్ రికార్డ్ - కాగితపు పడవలతో అతి పెద్ద మొజాయిక్ చేసినందుకు 

 మూలాలు

వర్గం:1996 జననాలు
వర్గం:ప్రపంచ రికార్డులు
వర్గం:కళాకారులు
వర్గం:జీవిస్తున్న ప్రజలు
వర్గం:విశాఖపట్నం జిల్లా వ్యక్తులు